Neuvoston lausunto,

annettu 12 päivänä maaliskuuta 2001,

Portugalin tarkistetusta vakausohjelmasta vuosiksi 2001-2004

(2001/C 109/04)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97(1) ja erityisesti sen 5 artiklan 3 kohdan,

ottaa huomioon komission suosituksen,

on kuullut talous- ja rahoituskomiteaa,

ON ANTANUT SEURAAVAN LAUSUNNON:

Neuvosto tarkasteli 12 päivänä maaliskuuta 2001 Portugalin tarkistettua vakausohjelmaa, joka kattaa vuodet 2001-2004. Neuvosto toteaa, että tässä toisessa vakausohjelman tarkistuksessa on säilytetty aiemman tarkistuksen sisältämät julkisen talouden tavoitteet eli julkisen talouden rahoitusaseman ennustetaan kohenevan siten, että vuonna 2000 arvioidusta 1,4 prosentin alijäämästä suhteessa BKT:hen siirrytään vuonna 2004 tasapainoon, ja julkisen talouden sulautetun bruttovelan olevan alle 50 prosenttia suhteessa BKT:hen ohjelmakauden lopussa. Tässä tarkistuksessa oletetaan tuotannon kasvavan vuosittain keskimäärin 3,25 prosenttia kaudella 2001-2004, mikä on hieman vähemmän kuin aiemmassa tarkistuksessa esitetyissä kasvuennusteissa.

Julkisen talouden tavoitteiden täyttämisestä vuonna 2000 neuvosto toteaa, että menoissa ilman korkomenoja tapahtuneita ylityksiä ja arvioitua pienempiä mineraaliöljyveroista saatuja tuloja (0,5 prosenttia suhteessa BKT:hen) korvasivat vain osittain ennustettua pienemmät pääomamenot ja budjetoitua suuremmat verotulot joillakin aloilla (tuloverot, alv). Alijäämätavoitteeseen, joka oli 1,5 prosenttia suhteessa BKT:hen, päästiin ainoastaan yleismaailmallisen matkaviestintäjärjestelmän (UMTS) toimilupien myyntitulojen avulla, joita ei oluut alun perin budjetoitu ja joiden osuus oli 0,4 prosenttia BKT:sta. Ylitykset, jotka tapahtuivat menoissa ilman korkomenoja, eivät vuonna 2000 olleet talouspolitiikan laajojen suuntaviivojen mukaisia, siltä osin kuin niissä suositettiin tiukkaa talousarviotavoitteiden noudattamista tiukkojen menorajoitusten avulla. Neuvostoa huolestuttaa se, että tällaiset menojen ylitykset ovat olleet tavallisia talousarvion toteutuksessa aikaisempina vuosina. Neuvosto toteaa edelleen, että julkisen talouden perusrahoitusasema, jos UMTS-tuloja ei oteta huomioon, ei juuri muuttunut vuodesta 1999 vuoteen 2000. Tämä ei näytä asianmukaiselta tilanteessa, jossa Portugalin taloudessa on liian paljon kysyntää ja kun otetaan huomioon tarve saavuttaa rahoitusasema, joka olisi vakaus- ja kasvusopimuksen mukainen. Kumpikin tekijä edellyttää tiukempaa finanssipolitiikan viritystä, jota talouspolitiikan laajoissa suuntaviivoissakin kannatettiin.

Neuvosto pitää vakausohjelman tämän tarkistuksen perustana olevaa kasvuskenaariota realistisempana kuin edellisenä vuonna esitetty. Neuvosto katsoo, että nykyinen taloudellinen tilanne, jossa liiallinen kysyntä on aiheuttanut suuren ja edelleen kasvavan maksutaseen epätasapainon, muodostaa riskin kestävälle talouskasvulle. Tasapainoisemman ja kestävämmän kasvun saavuttamiseksi on sen vuoksi tärkeää, että ennustettu kasvun rakenteen muuttuminen kotimaisesta kysynnästä viennin suuntaan toteutuu. Neuvosto kehottaa Portugalin viranomaisia tässä yhteydessä seuraamaan tiiviisti hinta- ja palkkakehitystä talouselämässä kilpailukyvyn vahvistamiseksi. Näyttää erityisen tärkeältä, että kuluttajahintainflaation nykyinen kiihtyminen ei johda palkka-hinta-kierteeseen. Neuvosto suosittaa, että Portugalin viranomaiset valmistautuvat yhä tiukentamaan finanssipolitiikkaa, jos inflaatiopaineet jatkuvat.

Julkisen talouden osalta neuvosto toteaa, että, UMTS-tulot poisluettuna, julkisen talouden rahoitusaseman ennustetaan vuonna 2001 paranevan 0,7 prosenttia suhteessa BKT:hen. Tämä merkitsee finanssipolitiikan virityksen asianmukaista kiristämistä vuonna 2001 ja edellyttää juoksevien menojen hillintää, erityisesti talousarviomenettelyjä vahvistamalla. Tällaisten vahvistettujen valvontamekanismien puuttuessa on olemassa vaara, että menojen ylityksiä tapahtuu jatkuvasti erityisesti terveydenhuollossa ja julkishallinnon palkoissa. Neuvosto pitää tervetulleina tällä alueella ilmeneviä pyrkimyksiä ja kannustaa Portugalin hallitusta toteuttamaan tarvittavat toimenpiteet nopeasti ja määrätietoisesti suunnitellun julkisen talouden vakauttamisohjelman yhteydessä. Lisäksi neuvosto katsoo, että kokonaismenojen hallinta ei saisi perustua julkisten investointien supistamiseen ottaen huomioon, että Portugalin on vielä saavutettava muita jäsenvaltioita talouskehityksessä ja vuoden 2000 talouspolitiikan laajat suuntaviivat, joissa edellytetään julkisten menojen uudelleen suuntaamista siten, että investointeja fyysiseen ja inhimilliseen pääomaan, innovaatioihin ja tietotekniikkaan painotetaan suhteellisesti enemmän.

Neuvosto toteaa, että vakausohjelman tarkistuksen mukaan vakauttamisen kokonaisponnistus jakaantuu melko tasaisesti koko kaudelle 2001-2004. Lisäksi alijäämäsuhteen alentaminen on tuloksena talousarvion tulo- ja menopuolen samanlaisista kumulatiivisista muutoksista, jotka vastaavat 0,75 prosenttiyksikköä suhteessa BKT:hen. Neuvosto panee merkille Portugalin viranomaisten aikomuksen lisätä verotuloja tulevina vuosina veropohjan laajentamisen ja verotusjärjestelmän uudistuksen aikaansaaman tehokkaamman verohallinnon seurauksena. Tämän julkisen talouden vakauttamisstrategian olisi kuitenkin oltava johdonmukainen talouspolitiikan laajoissa suuntaviivoissa kannatetun verorasituksen keventämisen kanssa, kuten jo neuvoston edellisestä vakausohjelman tarkistuksesta antamassa lausunnossa todettiin(2). Itse asiassa verorasitus on Portugalissa kasvanut viime vuosina nopeasti ja on jo voinut saavuttaa tason, jolla se voi estää dynaamisempaa kasvua. Vaikka neuvosto tunnustaakin, että tulosuhde saadaan nousuun käynnissä olevista veronalennuksista huolimatta, se katsoo, että jatkuva turvautuminen veronkannon tehostamiseen sisältää riskejä, sillä verotuksen tehostaminen ei ehkä enää tuo yhtä suuria tulon lisäyksiä.

Neuvosto pitää Portugalin tarkistetun vakausohjelman keskipitkän aikavälin alijäämätavoitteen perustana olevaa julkisen talouden rahoitusasemaa vakaus- ja kasvusopimusten mukaisena vasta vuoden 2002 jälkeen. Siksi neuvosto toistaa edellisestä tarkistuksesta antamaansa lausuntoon sisältyneen suosituksen, että olisi pyrittävä nopeampaan alijäämäsuhteen alentamiseen, jotta voitaisiin kasvattaa tarpeellista varmuusmarginaalia, joka antaisi Portugalille mahdollisuuden suhdannelaskussa päästää automaattiset vakauttajat vaikuttamaan. Sen vuoksi Portugalin viranomaisten olisi tehtävä parhaansa päästäkseen suunniteltua parempiin tuloksiin. Neuvosto odottaa, että Portugalin hallitus seuraavassa vakausohjelman tarkistuksessa ottaa käyttöön konkreettisia toimenpiteitä kunnianhimoisemman julkisen talouden vakauttamisvauhdin saavuttamiseksi.

Neuvosto ilmaisee tyytyväisyytensä suunniteltuihin julkista taloutta koskeviin ja rakenneuudistustoimiin, joita ohjelmassa esitetään ja jotka ovat laajasti ottaen talouspolitiikan laajojen suuntaviivojen mukaisia. Kiireellisimpänä näistä uudistuksista on uuden talousarviota koskevan puitelain täytäntöönpano. Terveydenhuollon alalla ilmoitetut toimenpiteet menojen valvonnan ja tehokkuuden parantamiseksi ovat myös tarpeen julkisen talouden vakauttamisen tueksi. Neuvosto kannustaa Portugalin viranomaisia myös panemaan nopeasti täytäntöön äskettäin hyväksytyn sosiaaliturva-alan puitelain edellyttämän täytäntöönpanolainsäädännön, jotta julkisen talouden kestävyys turvattaisiin pidemmällä aikavälillä. Jotkut näistä uudistuksista on ilmoitettu alkuperäisessä ohjelmassa, ja niiden nopea ja määrätietoinen täytäntöönpano on välttämätöntä talouspolitiikan strategian yleisen uskottavuuden vahvistamiseksi. Lisäksi Portugalin on kehitettävä kokonaisvaltainen strategia väestön ikääntymiseen liittyvien julkisen talouden haasteiden ratkaisemiseksi. Sen vuoksi neuvosto kehottaa Portugalin viranomaisia käsittelemään tätä asiaa laajemmin vakausohjelman seuraavassa tarkistuksessa.

(1) EYVL L 209, 2.8.1997, s. 1.

(2) EYVL C 111, 18.4.2000, s. 3.